**Molėtų rajono savivaldybės taryba**

**SPRENDIMAS**

**DĖL savivaldybės nekilnojamojo turto perdavimo pagal panaudos sutartis Biudžetinėms įstaigoms**

2015 m. gruodžio 17 d. Nr. B1-264

Molėtai

Vadovaudamasi Lietuvos Respublikos vietos savivaldos įstatymo 6 straipsnio 3 dalimi, 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 1 punktu, 4 dalimi, Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-40 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, 4.1 papunkčiu ir 6 punktu,atsižvelgdama į Molėtų socialinės paramos centro 2015 m. spalio 9 d. prašymą „Dėl patalpų perdavimo“, Panevėžio teritorinės ligonių kasos 2015 m. lapkričio 19 d. raštą Nr. 12-3610 „Dėl patalpų poreikio“, Molėtų rajono savivaldybės viešosios bibliotekos 2015 m. lapkričio 30 d. raštą Nr. R2-77 „Dėl patalpų, esančių Joniškio sen., Arnionių k.“ ir Molėtų rajono savivaldybės administracijos direktoriaus 2015 m. lapkričio 12 d. įsakymą Nr. B6-1074 „Dėl savivaldybės turto pripažinimo nereikalingu Molėtų rajono savivaldybės administracijos funkcijoms vykdyti“,

Molėtų rajono savivaldybės taryba n u s p r e n d ž i a:

1. Perduoti biudžetinei įstaigai Molėtų socialinės paramos centrui (kodas 188713552) pagal panaudos sutartį neatlygintinai naudoti 20 metų Molėtų rajono savivaldybei nuosavybės teise priklausančias ir šiuo metu Molėtų rajono savivaldybės administracijos patikėjimo teise valdomas 71,19 kv. m patalpas (plane pažymėtas 3-12, 3-13, 3-16 ÷ 3-23, 3-25) bei 82,26 kv. m patalpos (plane pažymėtos R-17), kurios bendras plotas 166,49 kv. m. Patalpas, plane pažymėtas 3-24 (bendras plotas 66,75 kv. m) ir patalpas, plane pažymėtas R-11 (bendras plotas 57,96 kv. m) naudoti kaip bendro naudojimo patalpas. Perduodamų patalpų bendras plotas – 153,45 kv. m, įsigijimo vertė – 29954,97 Eur. Perduodamos patalpos yra poliklinikos pastate (unikalus numeris 6298-4002-9017, plane pažymėtas 1D3p (b. p. 1D4p), nekilnojamojo turto registro Nr. 90/65172), esančiame Molėtų r. sav., Molėtų m., Graužinių g. 2. Patalpas naudoti tik įstaigos nuostatuose nurodytai veiklai vykdyti.
2. Perduoti biudžetinei įstaigai Panevėžio teritorinei ligonių kasai (kodas 188784179) pagal panaudos sutartį neatlygintinai naudoti 10 metų Molėtų rajono savivaldybei nuosavybės teise priklausančias ir šiuo metu Molėtų rajono savivaldybės administracijos patikėjimo teise valdomas 12,45 kv. m patalpas (plane pažymėtas 3-30). Patalpas, plane pažymėtas 3-24 (bendras plotas 66,75 kv. m) naudoti kaip bendro naudojimo patalpas. Perduodamų patalpų įsigijimo vertė – 2430,36 Eur. Perduodamos patalpos yra poliklinikos pastate (unikalus numeris 6298-4002-9017, plane pažymėtas 1D3p (b. p. 1D4p), nekilnojamojo turto registro Nr. 90/65172), esančiame Molėtų r. sav., Molėtų m., Graužinių g. 2. Patalpas naudoti tik įstaigos nuostatuose nurodytai veiklai vykdyti.
3. Perduoti biudžetinei įstaigai Molėtų rajono savivaldybės viešajai bibliotekai (kodas 193010413) pagal panaudos sutartį neatlygintinai naudoti 10 metų Molėtų rajono savivaldybei nuosavybės teise priklausančias ir šiuo metu Molėtų rajono savivaldybės administracijos patikėjimo teise valdomas 77,69 kv. m patalpas, plane pažymėtas 1-7 ÷ 1-11, kurių įsigijimo vertė – 73437,0 Eur, bendruomenės pastate (unikalus numeris 6098-7012-2012, nekilnojamojo turto registro numeris 44/1622671), esančiame Molėtų r. sav., Arnionių I k., Žvejų g. 12, įstaigos nuostatuose nurodytai veiklai vykdyti.
4. Įgalioti Molėtų rajono savivaldybės administracijos direktorių, jo nesant - administracijos direktoriaus pavaduotoją, pasirašyti 1, 2 ir 3 punktuose nurodyto nekilnojamojo turto panaudos sutartis ir turto perdavimo aktą.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Stasys Žvinys